**APROB**

**VICEPRIM-MINISTRU**

**MINISTRUL MEDIULUI**

**Grațiela -Leocadia GAVRILESCU**

**Referat**

privind aprobarea*“Ordin pentru aprobarea Ghidului de achiziții publice verzi care cuprinde cerințele minime privind protecția mediului pentru anumite grupe de produse și servicii ce se solicită la nivelul caietelor de sarcini”*

Achizițiile Publice Verzi (APV) sunt promovate în politicile și strategiile Uniunii Europene, ceea ce reflectă potențialul recunoscut al acestora de a încuraja utilizarea durabilă a resurselor naturale, de a determina schimbări de comportament în sensul tranziției spre consumul și producția durabile și de a stimula ecoinovarea. *“Europa 2020 – O strategie pentru creștere inteligentă, durabilă și favorabilă incluziunii”* indică APV drept una dintre măsurile necesare realizării acestei creșteri.

Prin documentul final al Conferinţei ONU pentru Dezvoltare Durabilă (Rio+20), „The Future we want”, liderii politici ai lumii au recunoscut „rolul critic pe care îl au tehnologiile, precum şi importanţa cercetării şi inovării, pentru a sprijini economia verde în contextul dezvoltării durabile şi al eradicării sărăciei”.

De asemenea, adoptarea la 25 septembrie 2015 în cadrul Summit-ului ONU pentru Dezvoltare, a *Agendei 2030 pentru Dezvoltare Durabilă*, având în miezul ei cele 17 Obiective de Dezvoltare Durabilă (ODD), reprezintă un moment istoric pentru comunitatea globală, cu o viziune universală, integrată și transformatoare, a cărei implementare va fi în responsabilitatea fiecărei țări.

Unul dintre elementele importante ale *Agendei* este *Consumul și Producția Durabile*, iar natura transectorială a acestuia va determina efecte și în cadrul celorlalte două componente.

La nivel european, inițiativele pentru achizițiile publice verzi au debutat printr-o serie de demersuri, precum: Comunicarea Comisiei privind politica integrată a produselor (iunie 2003), Directivele privind achizițiile publice emise în 2004 (*Directiva 2004/17/CE de coordonare a procedurilor de atribuire a contractelor de achiziţii în sectoarele apei, energiei, transporturilor şi serviciilor poştale, Directiva 2004/18/CE privind coordonarea procedurilor de atribuire a contractelor de achiziții publice de lucrări, de bunuri și de servicii)* șielaborarea de către CE a Manualului de referință “Buying green”( versiunile 2004, 2011 și 2016).

În anul 2008, prin Comunicarea (COM(2008) 400) s-au aprobat obiectivele specifice privind achizițiile publice verzi precum și o serie de măsuri de sprijin pe care Comisia Europeană urma să le pună în aplicare pe întreg teritoriul UE.

De asemenea, un rol important revine Celui de al șaptelea Program de acțiune pentru mediu până în 2020 - (PAM 7) adoptat în anul 2013, care enumeră nouă obiective prioritare și acțiunile necesare pe care Uniunea Europeană trebuie să le întreprindă în scopul realizării acestor obiective.

În acest context, la nivel național a fost adoptată Legea nr.69/2016 privind achizițiile publice verzi, care reprezintă cadrul legislativ prin care se pot desfășura achizițiile publice verzi în România.

Potrivit art. 3, alin. (1) din Legea nr.69/2016 privind achizițiile publice verzi: “Autoritatea publică centrală pentru protecţia mediului, respectiv Ministerul Mediului, are responsabilitatea elaborării politicii naţionale în domeniul achiziţiilor publice verzi, precum şi a Planului naţional de achiziţii publice verzi care stabileşte ţinte multianuale cu caracter obligatoriu pentru achiziţii publice verzi”.

De asemenea, art.5, alin.(1) din Legea nr.69/2016 privind achizițiile publice verzi, prevede că: ”În termen de 6 luni de la adoptarea prezentei legi, autoritatea publică centrală pentru protecţia mediului, respectiv Ministerul Mediului împreună cu Agenţia Naţională pentru Achiziţii Publice (ANAP), elaborează un ghid, aprobat prin ordin comun al Ministrului Mediului şi al preşedintelui Agenţiei Naţionale pentru Achiziții Publice, care cuprinde cerințele minime privind protecția mediului pentru anumite grupe de produse și servicii ce se solicită la nivelul caietelor de sarcini, care se publică în Monitorul Oficial al României, Partea I.”

Alte acte normative care au condus la necesitatea inițierii acestui proiect de ordin, sunt :

* Legea nr. 98/2016 privind achizițiile publice, cu modificările și completările ulterioare;
* Legea nr. 99/2016 privind achizițiile sectoriale, cu modificările și completările ulterioare;
* Legea nr. 100/2016 privind concesiunile de lucrări și concesiunile de servicii;
* Hotărârea Guvernului nr. 19/2017 privind organizarea și funcționarea Ministerului Mediului și pentru modificarea unor acte normative (art. 13 alin. 4);
* Ordonanța de urgență a Guvernului nr. 13/2015 privind înființarea, organizarea și funcționarea Agenției Naționale pentru Achiziții Publice, aprobată prin Legea nr. 244/2015, cu completările ulterioare (art. 4 alin. 3)

Având în vedere cele menționate mai sus, vă rugăm să aprobați prezentul proiect de Ordin comun al Viceprim-ministrului, ministrul mediului și președintelui Agenției Naționale pentru Achiziții Publice, pentru aprobarea *Ghidului de achiziții publice verzi care cuprinde cerințele minime privind protecția mediului pentru anumite grupe de produse și servicii ce se solicită la nivelul caietelor de sarcini*.

Avizat:

Elena Oana ANTONESCU STAN, Director

Luminița GHIȚĂ, Serviciul Dezvoltare Durabilă Șef Serviciu

Întocmit: Amelia TURTUREAN, Consilier superior, Serviciul Dezvoltare Durabilă